**PODMIENKY ÚČASTI**

**Osobné postavenie**

Verejného obstarávania sa môže zúčastniť hospodársky subjekt, ktorý spĺňa taxatívne určené podmienky účasti týkajúce sa osobného postavenia podľa § 32 ods. 1 zákona. Uchádzač preukáže splnenie podmienok účasti týkajúcich sa osobného postavenia podľa § 32 ods. 1 zákona dokladmi podľa § 32 ods. 2, resp. podľa § 32 ods. 4 a 5 zákona.

Súčasne sa požaduje trestná bezúhonnosť právnickej osoby, podľa zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov.

Hospodársky subjekt môže predbežne nahradiť doklady na preukázanie splnenia podmienok účasti jednotným európskym dokumentom podľa § 39 ods. 1 zákona. Preukazovanie podmienok účasti je voči verejnému obstarávateľovi účinné aj spôsobom podľa § 152 ods. 1 a 4 zákona.

Uchádzač zapísaný v zozname hospodárskych subjektov podľa zákona nie je povinný v procese verejného obstarávania predkladať doklady podľa § 32 ods. 2 zákona.

Verejný obstarávateľ uzná rovnocenný zápis, ako je zápis do zoznamu hospodárskych subjektov podľa zákona alebo potvrdenie o zápise vydané príslušným orgánom iného členského štátu, ktorým uchádzač preukazuje splnenie podmienok účasti vo verejnom obstarávaní. Verejný obstarávateľ príjme aj iný rovnocenný doklad predložený uchádzačom.

V prípade, že sa verejného obstarávania zúčastní skupina dodávateľov, požaduje sa preukázanie splnenia podmienok účasti týkajúcich sa osobného postavenia za každého člena skupiny osobitne. Splnenie podmienky účasti podľa § 32 ods. 1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

S ohľadom na to, že z technických dôvodov nie je možné získať údaje alebo výpisy z informačných systémov Generálnej prokuratúry, predkladá záujemca/uchádzač doklady podľa § 32 ods. 1 a) zákona vo forme skenu dokumentu/ov - výpisu z registra trestov, ktorý bol vydaný v listinnej podobe a to v súlade s ustanovením § 1 ods. 6 zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).

Doklady, ktoré sa nepredkladajú:

V prípade preukázania splnenia podmienky účasti týkajúcej sa osobného postavenia podľa § 32 ods. 1 písm. e) zákona výpisom z Obchodného registra Slovenskej republiky alebo výpisom zo Živnostenského registra Slovenskej republiky, záujemca/uchádzač nie je povinný v zmysle § 32 ods. 3 zákona tieto doklady predkladať verejnému obstarávateľovi, a to z dôvodu použitia údajov z informačných systémov verejnej správy.

**Ekonomické a finančné postavenie**

**Podľa § 33 ods. 1 písm. d) zákona**

**Minimálna požadovaná úroveň štandardov**

Verejný obstarávateľ požaduje predloženie prehľadu o celkovom dosiahnutom obrate za posledné 3 hospodárske roky, resp. za roky, za ktoré sú dostupné v závislosti od vzniku alebo začatia prevádzkovania činnosti, v minimálnej sumárnej hodnote18 000 000 EUR.

Uchádzač predloží prehľad o celkovom dosiahnutom obrate, podpísaný uchádzačom, jeho štatutárnym orgánom alebo iným oprávneným zástupcom uchádzača, ktorý je oprávnený konať v mene uchádzača v záväzkových vzťahoch.

Prehľad o dosiahnutom obrate uchádzač podloží údajmi z príslušných riadkov výkazu ziskov a strát alebo výkazu o príjmoch a výdavkoch za posledné tri hospodárske roky, resp. roky, za ktoré sú dostupné v závislosti od vzniku alebo začatia prevádzkovania činnosti.

V prípade ak sa účtovné závierky uchádzača nachádzajú vo verejnej časti registra účtovných závierok, ktorý je zverejnený na stránke [www.registeruz.sk](http://www.registeruz.sk), uchádzač nepredkladá tieto doklady (výkazy ziskov a strát alebo výkazy o príjmoch a výdavkoch); verejný obstarávateľ bude akceptovať predloženie dokladu, v ktorom bude uvedený odkaz na takto zverejnené účtovné závierky uchádzača.

V prípade, že doklady predkladá uchádzač so sídlom mimo územia Slovenskej republiky, musí predložiť doklady ekvivalentné k výkazu ziskov a strát alebo výkazu o príjmoch a výdavkoch, ktorými preukazuje splnenie podmienok účasti v pôvodnom jazyku a súčasne musia byť úradne preložené do slovenského jazyka, okrem dokladov predložených v českom jazyku. V prípade zistenia rozdielov v obsahu dokladov predložených v pôvodnom jazyku a preložených dokladov v slovenskom jazyku, je rozhodujúci úradný preklad v slovenskom jazyku.

Ak uchádzač so sídlom mimo územia Slovenskej republiky z objektívnych dôvodov nevie predložiť požadované doklady, predloží o tejto skutočnosti čestné vyhlásenie aj s uvedením objektívneho dôvodu, v ktorom bude zároveň uvedená aj výška obratu za príslušné hospodárske roky.

V prípade, že uchádzač využije na preukázanie finančného a ekonomického postavenia finančné zdroje inej osoby, bez ohľadu na ich právny vzťah v čase podania ponuky, je uchádzač povinný verejnému obstarávateľovi preukázať, že pri plnení zmluvy bude skutočne používať zdroje osoby, ktorej postavenie využíva na preukázanie finančného a ekonomického postavenia. Túto skutočnosť preukáže uchádzač písomnou zmluvou uzavretou s touto osobou, obsahujúcou záväzok osoby, ktorej zdrojmi mieni preukázať svoje finančné a ekonomické postavenie, že táto osoba poskytne plnenie počas celého trvania zmluvného vzťahu. Osoba, ktorej zdroje majú byť použité na preukázanie finančného a ekonomického postavenia musí preukázať splnenie podmienok účasti osobného postavenia okrem § 32 ods. 1 písm. e) zákona a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 zákona.

V zmysle § 33 ods. 3 zákona, verejný obstarávateľ požaduje, aby uchádzač a iná osoba, ktorej zdroje majú byť použité na preukázanie finančného a ekonomického postavenia, zodpovedali za plnenie zmluvy spoločne.

V prípade uchádzača, ktorého tvorí skupina dodávateľov zúčastnená na verejnom obstarávaní, požaduje sa preukázanie splnenia podmienok účasti podľa tohto bodu oznámenia o vyhlásení verejného obstarávania za všetkých členov skupiny spoločne.

Na vyčíslenie uvedených obratov sa pri prepočte inej meny na menu euro použije kurz Európskej centrálnej banky platný v deň odoslania tohto oznámenia o vyhlásení verejného obstarávania na uverejnenie v Úradnom vestníku EÚ.

Hospodársky subjekt môže predbežne nahradiť doklady na preukázanie splnenia podmienok účasti jednotným európskym dokumentom podľa § 39 zákona.

**Technická a odborná spôsobilosť**

**1. Podľa § 34 ods. 1 písm. a) zákona.**

**Minimálna požadovaná úroveň štandardov**

Uchádzač musí preukázať technickú alebo odbornú spôsobilosť zoznamom dodávok tovaru za predchádzajúce tri roky od vyhlásenia verejného obstarávania s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona.

Za vyhlásenie súťaže sa považuje zverejnenie oznámenia o vyhlásení verejného obstarávania v Úradnom vestníku Európskej únie.

Zoznamom uchádzač preukáže realizáciu dodávok tovarov rovnakého alebo obdobného charakteru ako je predmet zákazky (za obdobný charakter sa považujú tovary s ochrannými prvkami, ktoré sú schválené inštitúciou, ktorá ich vydáva) v minimálnej kumulatívnej výške 16 000 000,- EUR bez DPH za predchádzajúce tri roky od vyhlásenia verejného obstarávania a to s prípustnosťou max 2% kvalitatívnych a kvantitatívnych vád/reklamácií, pričom jedna dodávka bola vo výške min. 6 000 000,- EUR bez DPH.

Zo zoznamu dodávok tovaru predloženého uchádzačom musia vyplývať vyššie uvedené požiadavky, a to tak po formálnej ako aj obsahovej stránke (najmä: názov/obchodné meno, sídlo/miesto odberateľa – zmluvného partnera, predmet zmluvy/plnenia - stručný opis predmetu plnenia, zmluvný počet kusov tovarov s ochrannými prvkami, ktoré boli dodané, informácia o kvalite poskytnutého plnenia, platnosť zmluvného vzťahu od – do, percentuálne vyjadrenie kvalitatívnych a kvantitatívnych vád/reklamácií, zmluvná cena v EUR bez DPH a skutočne uhradená cena v EUR bez DPH za dodané plnenie s odôvodnením rozdielu cien, zmluvná lehota dodania a skutočná lehota dodania s odôvodnením rozdielu lehoty dodania, kontaktná osoba za odberateľa (zmluvného partnera) - meno, priezvisko, pozícia, aktuálne telefónne číslo, e-mail za účelom prípadného overenia predkladaných informácií.

 **2. Podľa § 34 ods. 1 písm. c) zákona.**

**Minimálna požadovaná úroveň štandardov**

Verejný obstarávateľ požaduje predložiť údaje o technikoch, najmä tých, ktorí sú zodpovední za kontrolu kvality bez ohľadu na to, v akom zmluvnom vzťahu sú k uchádzačovi (technici):

Z uchádzačom predložených dokladov musia byť minimálne zrejmé:

- údaje o odbornej praxi technikov, čo uchádzač u týchto technikov preukáže predložením profesijných životopisov alebo ekvivalentnými dokladmi.

Z každého predloženého profesijného životopisu príslušného technika alebo ekvivalentného dokladu musia vyplývať nasledovné údaje/skutočnosti:

- meno a priezvisko príslušného technika,

- história zamestnania/odbornej praxe príslušného technika vo vzťahu k predmetu zákazky (zamestnávateľ/odberateľ, trvanie pracovného pomeru/trvanie odbornej praxe, pozícia, ktorú príslušný technik zastával),

- praktické skúsenosti príslušného technika (názov referencie/projektu, odberateľ/zamestnávateľ, popis referencie/projektu, pozícia na projekte, obdobie rok od - do, meno a priezvisko aspoň jednej kontaktnej osoby a číslo telefónu odberateľa, kde si bude môcť verejný obstarávateľ overiť informácie),

- dátum a podpis príslušného technika.

Uchádzač vyššie uvedeným spôsobom preukáže splnenie nasledovných minimálnych požiadaviek:

 Technik na pozícii výroby a kontroly kvality tovarov s ochrannými prvkami (min. 2 technici):

* minimálne 5 rokov odbornej praxe s kontrolou kvality výroby tovarov s ochrannými prvkami so zaradením na pozícii priamej kontroly kvality výroby tovarov s ochrannými prvkami; túto podmienku účasti uchádzač u technikov preukáže profesijným životopisom alebo ekvivalentným dokladom;

**3. Podľa § 35 zákona v nadväznosti na § 34 ods. 1 písm. d) zákona.**

**Minimálna požadovaná úroveň štandardov**

3.1 Verejný obstarávateľ podľa § 34 ods. 1 písm. d) zákona požaduje predložiť certifikát systému manažérstva informačnej bezpečnosti ISO 27001 v oblasti výroby tovarov s ochrannými prvkami alebo ekvivalentný certifikát informačnej bezpečnosti od medzinárodne uznávanej akreditačnej autority.

3.2 Verejný obstarávateľ podľa § 35 zákona v nadväznosti na § 34 ods. 1 písm. d) zákona požaduje predložiť certifikát systému manažérstva kvality podľa normy ISO 9001 v oblasti výroby tovarov s ochrannými prvkami, vydaným nezávislou inštitúciou. Verejný obstarávateľ uzná ako rovnocenný certifikát systému manažérstva kvality vydaný príslušným orgánom členského štátu. Ak uchádzač objektívne nemal možnosť získať príslušný certifikát v určených lehotách, verejný obstarávateľ prijme aj iné dôkazy o rovnocenných opatreniach na zabezpečenie systému manažérstva kvality predložené uchádzačom, ktorými preukáže, že ním navrhované opatrenia na zabezpečenie systému manažérstva kvality sú v súlade s požadovanými slovenskými technickými normami alebo ekvivalentnými na systém manažérstva kvality;

**4. Podľa § 36 zákona v nadväznosti na § 34 ods. 1 písm. h) zákona.**

**Minimálna požadovaná úroveň štandardov**

Verejný obstarávateľ podľa § 36 zákona v nadväznosti na § 34 ods. 1 písm. h) zákona požaduje predložiť certifikát systému environmentálneho manažérstva podľa normy ISO 14001 v oblasti výroby tovarov s ochrannými prvkami. Verejný obstarávateľ uzná ako rovnocenný certifikát systému environmentálneho manažérstva vydaný príslušným orgánom členského štátu. Ak uchádzač objektívne nemal možnosť získať príslušný certifikát v určených lehotách, verejný obstarávateľ prijme aj iné dôkazy o opatreniach v oblasti environmentálneho manažérstva predložené uchádzačom, ktorými preukáže, že ním navrhované opatrenia sú rovnocenné opatreniam požadovaným v rámci príslušného systému environmentálneho manažérstva alebo príslušnej normy environmentálneho manažérstva.

**5. Podľa § 34 ods. 1 písm. m) bod 1 a 2 zákona.**

**Minimálna požadovaná úroveň štandardov**

Verejný obstarávateľ požaduje predloženie:

5.1 **13 ks vzoriek** **TEČ** overených akreditovaným skúšobným laboratóriom podľa prílohy č. A-Súbor vzoriek TEČ Podmienok účasti (t.j. po jednom ks tabuliek s evidenčným číslom písm. a) až m)) **vo  vyhotovení Laboratórna vzorka č. 8** podľa Prílohy B-Požiadavky na dodanie protokolov, certifikátov a vzoriek tabuliek s evidenčným číslom Podmienok účasti, vrátane stanovenej alfanumeriky, pre každé prevedenie, typ, kód a rozmer, pričom overenie týchto vzoriek musí byť vyznačené akreditovaným skúšobným laboratóriom na každej predloženej vzorke TEČ, zohľadňujúc aj ostatné požiadavky uvedené v súťažných podkladoch, najmä v opise predmetu zákazky a v Zmluve o dielo.

Vzorky TEČ vyžarujúce svetlo uchádzač predloží vrátane adaptéru a/ alebo vybavenia (220/240V sieť) potrebného na overenie účinnosti podsvietenia TEČ.

5.2 certifikátov alebo protokolov o skúške vydaných akreditovaným skúšobným laboratóriom k laboratórnym vzorkám č. 1 – č. 10 v súlade s prílohou č. A Súbor vzoriek TEČ Podmienok účasti , ktorými sa potvrdí súlad akreditovanému skúšobnému laboratóriu predložených laboratórnych vzoriek č. 1 až 10 podľa bodu 5.1 s požiadavkami (i) normy STN ISO 7591 alebo ekvivalentnej a (ii) opisu predmetu zákazky podľa prílohy č. 1 súťažných podkladov;

5.3 certifikátu alebo protokolu pre špeciálne teplom aplikovateľné fólie použité na nanesenie farebnej vrstvy na alfanumeriku TEČ (tzv. „hot stamping“) o splnení požiadaviek normy STN ISO 7591 alebo ekvivalentnej, nie staršieho ako šesť (6) mesiacov;

5.4 vzorov samostatných nevratných kartónových obalov so štítkom s 1D, resp. 2D čiarovým kódom (minimálne obsahujúcim alfanumeriku TEČ a dátum výroby), určených pre denne špecifikované TEČ s doručovaním pre zvláštny okres – Centrum logistického zabezpečenia administratívnych činností MV SR Slovenská Ľupča, v počte 1 kus pre každé označenie rozmeru TEČ uvedené v Tabuľke rozmerov kartónových obalov pre jednotlivé rozmery TEČ v Prílohe č. 1 časť A Zmluvy o dielo – Technické požiadavky., (t.j. X, Y. X+Y, Z a W). Každý vzor obalu musí byť zalepený aj dvomi (2) kusmi bezpečnostných nálepiek s deštrukčným, tzv. VOID systémom, chrániacich pred neautorizovanou manipuláciou s TEČ.

Vzorky, certifikáty a protokoly o skúške, predložené za účelom preukázania splnenia podmienok účasti tiež budú následne, v rámci hodnotenia ponúk podľa § 53 zákona, použité za účelom posúdenia splnenia požiadaviek verejného obstarávateľa na predmet zákazky.

V prípade, že uchádzač využije na preukázanie technickej spôsobilosti alebo odbornej spôsobilosti technické a odborné kapacity inej osoby, bez ohľadu na ich právny vzťah v čase podania ponuky, je uchádzač povinný verejnému obstarávateľovi preukázať, že pri plnení zmluvy bude skutočne používať kapacity osoby, ktorej spôsobilosť využíva na preukázanie technickej spôsobilosti alebo odbornej spôsobilosti. Túto skutočnosť preukáže uchádzač písomnou zmluvou uzavretou s touto osobou, obsahujúcou záväzok osoby, ktorej technickými a odbornými kapacitami mieni preukázať svoju technickú spôsobilosť alebo odbornú spôsobilosť, že táto osoba poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej alebo odbornej spôsobilosti musí preukázať splnenie podmienok účasti týkajúce sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 zákona; oprávnenie dodávať tovar a poskytovať služby preukazuje a vo vzťahu k tej časti predmetu zákazky, na ktorú boli kapacity uchádzačovi poskytnuté.

V prípade uchádzača, ktorého tvorí skupina dodávateľov zúčastnená na verejnom obstarávaní, sa požaduje preukázanie splnenia podmienok účasti podľa tohto bodu oznámenia o vyhlásení verejného obstarávania za všetkých členov skupiny spoločne.

Pri prepočte inej meny na menu euro sa použije kurz Európskej centrálnej banky platný v deň odoslania tohto oznámenia o vyhlásení verejného obstarávania na uverejnenie v Úradnom vestníku EÚ.

Uchádzačom predkladané doklady musia byť v rovnakej, alebo ekvivalentnej forme podľa uvedenej požiadavky verejného obstarávateľa, pričom z týchto dokladov preukazujúcich spôsobilosť podľa § 33 a § 34 zákona musí byť zrejmé splnenie vyššie identifikovaných minimálnych úrovní požadovaných verejným obstarávateľom a rovnako musí byť zrejmé, že preukazovanie sa týka osoby uchádzača.

Hospodársky subjekt môže predbežne nahradiť doklady na preukázanie splnenia podmienok účasti jednotným európskym dokumentom podľa § 39 zákona. Bližšie informácie sú uvedené v bode 16.2 predmetných súťažných podkladoch.